11 skok dood tydens prosessie in IndiëMense loop in ŉ prosessie tydens die jaarlikse fees vir die Hindoegod Basavanna in Bangalore (26 April 2022) (Foto: Manjunath Kiran/AFP) Minstens 11 mense, insluitend drie minderjariges, is Woensdag dood toe ŉ tempel-prosessie in kontak gekom het met ŉ hoogspanningsdraad in Indië. Die skare het na bewering water gebruik om die brand mee te bestry toe die bokant van ŉ strydwa aan die draad geraak het in die suidelike staat van Tamil Nadu. Minstens 15 ander mense is gehospitaliseer ná die voorval omstreeks 03:00 (2130 GMT). “Die bokant van die strydwa het baie dekor opgehad en dit is die deel wat aan die draad geraak het,” het V Balakrishnan, senior polisiebeampte, aan AFP gesê. Die slagoffers was deel van ŉ span wat die strydwa gesleep het. Minstens drie mense is op die toneel dood. Honderde geestelikes het aan die prosessie deelgeneem wat al vir ongeveer 90 jaar lank jaarliks plaasvind. ŉ Senior polisiebeampte het aan die uitsaaier NDTV gesê die kragdraad langs die roete word gewoonlik afgeskakel, maar dit het nie hierdie jaar gebeur nie. Eerste minister Narendra Modi het op Twitter gesê hy is baie hartseer oor die voorval en het verligting van sowat $2 600 vir die families van die slagoffers belowe.